钦定古今图书集成/理学汇编/学行典/第226卷 > 《重建唐尹氏孝德碑记》阙名
## 钦定古今图书集成/理学汇编/学行典/第226卷 > 《重建唐尹氏孝德碑记》阙名

孝如颍羹之馈，莱衣之舞，水鳞之跃，釜金之赐，及泣
杖挽车，扇枕刻木，怀橘分椹，竹萌“柏惨”之伦，率以孝
德胥继显著，而乡邦称之朝堂，旌之，国史笔之。工画
者绘之，播之“咏歌以弗忘，勒之坚。”以弗湮者，襄阳
唐尹氏，怦亦其一也。怦字守均，其先天水人。六叶祖
怀顺，为宋宣威将军、新野太守，爰来居襄。怦性惇至，
恪于敬养。母卒，衔戚逾礼。贞观年中，特蒙旌表，时年
十三，结庐墓侧，志将终焉。厥父嗣宗尝处于外，迺严
葺堂宇，奉以归，殚力农亩，就养弥笃。及疾，怦巾裳不
解。既没，庐墓以栖，畚土成坟，蓬首单“衣，哀毁柴立。天
降祯异，紫芝产茔。”州将杨弘奏乞表其门，朝廷嘉之，
诏曰：“怦事亲尽礼，居丧尽哀，赐帛粟有差。其子恭先，
字冬筠。孙仁恕，字雨金，胥有孝行，均沐旌异。时银青
光禄大夫汉阳郡开国公张柬之为赞。”雄文深刻，炫
映楚岘，在今郡治东孝义坊之左。继烈于火，刻文漫
漶，岿然独存者，三分碑之二。其下有井，如坊之名。众
汲以饮，岁遐事殊。环井地隘，土崩而湮，汲者病之。时
监郡蛮秃等悯其残陋，浚而甃之，甘冽如初，属余记。
余曰：“《百行》首孝，圣如舜、武，克谐底豫，为孝之大制；礼
善继述，为孝之达；贤如曾、闵，恂恂养志，人无闲言。下
逮挽车、刻木诸子，则皆孝之杰焉者也。”余尝阅上下
古今数千百年，克以孝德名世者，可指数焉，厥惟艰
哉！今怦祖父子孙淳孝一门，碑复井完，猗欤盛哉！